Μετά τον σάλο που προκλήθηκε για την θέση κυβερνητικών στελεχών περί... θεωρίες συνωμοσίας αναφορικά με τις πυρκαγιές, ο Νίκος Τόσκας έκανε αναδίπλωση σήμερα στην ΕΡΤ.

Πήρε πίσω τα περί σχεδίου αποσταθεροποίησης μέσω των εμπρησμών και είπε: «Κανένας δεν μίλησε για θεωρίες συνωμοσίας, μιλήσαμε για προβληματισμούς, αλίμονο αν δεν είχαμε προβληματισμούς, αυτή είναι η δουλειά μου». Προβληματιζόμαστε για διάφορα συμφέροντα, είπε ο υπουργός Προστασίας του Πολίτη και επισήμανε πως «δεν μπορεί όσοι βάζουν τις φωτιές να είναι τρελοί».

«Δεν μίλησα για κλίμα αποσταθεροποίησης, μίλησα για προβληματισμούς στην Αττική, σε όλο το νησί της Ζακύνθου, στην Κεφαλονιά. Η εμπειρία μου 35 χρόνων και στο στρατό, μου επιβάλει να ψάχνουμε κάθε περίπτωση, έχουμε ήδη συλλάβει κάποιους και κάνουμε έρευνες για άλλους που κάνουν ύποπτες κινήσεις», επανέλαβε.

«Η μάχη που δόθηκε ήταν πολύ σκληρή, ήταν τιτάνια κι εγώ βρέθηκα τέσσερις ημέρες στο κέντρο της πυροσβεστικής», πρόσθεσε.

Απαντώντας για την κατάσταση του στόλου πυρόσβεσης, ο κύριος Τόσκας ανέφερε πως τα παλαιότερα αεροσκάφη καναντέρ τα προμηθεύτηκε η Ελλάδα την περίοδο 1973-74. Από αυτά τα 15 παλιά καναντέρ, είπε ο κύριος Τόσκας, πετούν τα επτά. Από την δεύτερη φουρνιά καναντέρ, του 2000-2001, που είναι συνολικά 6-7, πετούν μόλις 3. Πάντως, ο κύριος Τόσκας ισχυρίστηκε πως όλες οι χώρες του Νότου έχουν προβλήματα με τον στόλο των καναντέρ, φέρνοντας ως παράδειγμα την Ιταλία, όπου από τα 18 αεροσκάφη, πετούν μόνο τα 9.

«Η γραμμή παραγωγής του Καναδικού εργοστασίου έχει κλείσει και να θέλουμε δεν μπορούμε να τα αντικαταστήσουμε», πρόσθεσε ο κύριος Τόσκας και επέρριψε ευθύνες στις παλαιότερες κυβερνήσεις και τους σχεδιασμούς τους. Επίσης ανέφερε ότι η τωρινή κυβέρνηση προσπάθησε να βρει άλλες λύσεις, με μίσθωση ελικοπτέρων, ενώ όπως είπε: «Προσπαθήσαμε να κάνουμε τα στρατιωτικά ελικόπτερα χρήσιμα. Τα σινούκ και τα PZL τα επισκευάσαμε και τα χρησιμοποιούμε πολύ καλά, ενώ αντικαταστήσαμε τους κάδους που είχαμε να προμηθευτούμε από το 1993».

Αναφορικά με την στάση της αντιπολίτευσης σχολίασε «Σε καθημερινή βάση στελέχη της ΝΔ κατηγορούν για διάφορα θέματα. Εξάρχεια, πυρόσβεση... Με πρωταγωνιστή τον ΣΚΑΪ που άπλωσε κάμερες γύρω γύρω από την φωτιά. Ήταν υπερβολή. Η γραμμή τους ήταν... γραμμή ΝΔ, υπερπροβολή της φυσικής καταστροφής για μια φωτιά μεσαίου μεγέθους στον Κάλαμο».

Τέλος, τόνισε ότι δεν υπάρχουν ενδείξεις για τρομοκρατική επίθεση στη χώρα μας, σχολιάζοντας το χτύπημα στην καρδιά της Βαρκελώνης. Ο κ.Τόσκας επισήμανε ότι η Ελλάδα είναι πυλώνας σταθερότητας, ασφάλειας και ηρεμίας σε σχέση και με τον περίγυρό μας και όλη την Ευρώπη και τόνισε ότι δεν έχουμε ενδείξεις οργάνωσης τέτοιων πράξεων στη χώρα μας. Πρόσθεσε πάντως πως ποτέ δεν μπορεί να αποκλείσει κάποιος την δράση κάποιου «μοναχικού λύκου». Όπως εξήγησε το πρόβλημα θα αντιμετωπιστεί μόνο εάν επικρατήσει ειρήνη στην Μέση Ανατολή, όπου η αναταραχή είναι μεγάλη.